**Да хакнеш коронавируса - български предприемачи дават 15 000 лева за проекти срещу кризата**

***София, 23 Март 2020*** - *Могат ли технологиите и иновативните идеи да си партнират, така че  да се справим с кризата, породена от коронавируса?*

Power of BG събират талантливи хора от бизнеса, хуманитарните професии, и IT специалисти, които да дадат идеи и да изградят проекти за борба с коронавирус кризата и последствията ѝ у нас.

Това ще стане с онлайн хакатон, който цели да събере идеи за проекти от цялата страна и ще се осъществи чрез платформите Slack и Zoom.

Състезанието започва в петък, 27 март, от 18.00 часа, а финалите са на 29 март.  Записването стартира от днес на сайта [hackcrisis.bg](http://www.hackcrisis.bg/), a във фейсбук може да следите събитието [тук](https://www.facebook.com/events/515247092517542/?__mref=mb).

Целта е в рамките на 48 часа да се излезе с иновативни идеи и прототипи на системи. Най-добре справилите се отбори, които са готови да приложат проекта си на практика, ще си поделят награден фонд от 15 000 лева. И не само това - отборите, които запретнат ръкави след уикенд хакатона ще получат помощ от едни от най-успешните и иновативни предприемачи в страната.

Темите, по които спешно се търсят разработени концепции срещу коронавируса, са:

* Спаси животи
* Спаси общности и групи от хора
* Спаси бизнеси

Участниците в хакатона ще бъдат в екипи от 2 до 6 души и ще имат 2 дни да разгърнат идеята си. Те могат да бъдат от всяка обществена и професионална сфера, като всички екипи ще се напътстват от ментори, водещи бизнес лидери в своята област. Сред менторите на проектите са основателите и предприемачи Дарин Маджаров *(Уча.се)*, Светлин Наков (SoftUni), Пресиян Каракостов (PhoneArena и PubGalaxy), Братя Куманови (Ник), Юлиян Бориславов (ICN.Bg), както и други предприемачи от мрежата на Power of BG**.** В неделя жури ще излъчи екипите победители във всяка категория, които ще си разделят наградния фонд и ще имат oсигурена подкрепа да реализират проектите си.

*“В България видяхме много примери на предприемачи, които пожелаха да бъдат в полза на обществото и направиха безусловни дарения към болници и хора в нужда. Нашата цел е да отидем още 1 стъпка напред и да намерим иновативни решения за финансовата и социалната криза, които ни очакват.*

*Организирането на хакатона събра съмишленици от честни български бизнеси готови да подкрепят активно най-добрите идеи за разрешаване на проблеми от първостепенна важност. България притежава огромен потенциал. Нека работим всички заедно - всеки със своите знания, умения и опит, само така ще успеем да се преборим с кризисната ситуация като общество и да излезем победители”, коментира Тодор Гигилев, основател на* [*Power of BG*](http://power-of-bg.org/) *u CEO на софтуерната компания* [*Dreamix*](https://dreamix.eu/)*.*

Едно от прекрасните неща, които се случват, когато има природно бедствие е, че хората си сътрудничат. От организаторите добавиха, че по целия свят се появява коронавирусна култура, спонтанно и творчески, за да се справи с обществения страх, ограниченията и изолацията. Битката с коронавируса може да бъде спечелена, само ако в нея се борим заедно.

**За Power Of Bulgaria**

Power Of BG е общност, която събира успешни български предприемачи и иноватори. Всеки един от тях цели да разпространява ценности свързани с  воденето на успешен бизнес за промяна на света към по-добро, да помага, и да развива предприемачеството така, че то да стане за пример и мотивация.